CELEX: 52021PC0456
Language: mt
Date: 2021-08-05 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Protokoll ta’ Implimentazzjoni tal-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius

IL-KUMMISSJONI EWROPEA
            Brussell, 5.8.2021
            COM(2021) 456 final
            Rakkomandazzjoni għal
            DEĊIŻJONI TAL-KUNSILL 
            li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Protokoll ta’ Implimentazzjoni tal-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius
            {SWD(2021) 221 final} - {SWD(2021) 222 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għall-proposta u l-objettivi tagħha
            
            
               Il-Kummissjoni tipproponi li jiġi nnegozjat Protokoll ta’ Implimentazzjoni ġdid tal-Ftehim ta’ Sħubija dwar is-Sajd mar-Repubblika ta’ Mauritius
                  1
               , f’konformità mal-bżonnijiet tal-flotta tal-Unjoni, mar-Regolament (UE) Nru 1380/2013 dwar il-Politika Komuni tas-Sajd
                  2
                (ir-Regolament dwar il-PKS) u mal-Konklużjonijiet tal-Kunsill tad-19 ta’ Marzu 2012
                  3
                dwar Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd
                  4
               .
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-Ftehim ta’ Sħubija dwar is-Sajd attwali ma’ Mauritius daħal fis-seħħ fit-28 ta’ Jannar 2014 għal perjodu ta’ sitt snin u jista’ jiġġedded b’mod taċitu għal perjodi addizzjonali ta’ tliet snin. Il-Protokoll ta’ Implimentazzjoni attwali ta’ erba’ snin
                     5
                   beda japplika fit-8 ta’ Diċembru 2017 u se jiskadi fis-7 ta’ Diċembru 2021. Dan jiffissa l-opportunitajiet tas-sajd għall-flotta tal-Unjoni u l-kontribuzzjoni finanzjarja korrispondenti li l-Unjoni u s-sidien tal-bastimenti tal-UE jeħtiġilhom jħallsu. Jipprovdi opportunitajiet tas-sajd għat-tonn u għall-ispeċijiet li jpassu ħafna għall-bastimenti tal-UE minn erba’ Stati Membri (Spanja, Franza, l-Italja u l-Portugall).
               
               
                  Il-kontribuzzjoni finanzjarja pubblika annwali tal-UE lil Mauritius tammonta għal EUR 220 000 għall-aċċess, flimkien ma’ ammonti speċifiċi ta’ EUR 220 000 għall-appoġġ tal-politika tas-sajd u ta’ EUR 135 000 għall-appoġġ għall-implimentazzjoni tal-politika marittima u l-ekonomija tal-oċeani.
               
               
                  Il-Kummissjoni tipproponi li tinnegozja Protokoll ta’ Implimentazzjoni ġdid, filwaqt li tqis għalkollox ir-Regolament dwar il-PKS
                     6
                  .
               
            
            
               L-UE żviluppat network ta’ ftehimiet bilaterali ta’ sħubija dwar is-sajd sostenibbli (SFPAs) fl-Oċean Indjan, pereżempju mas-Seychelles u ma’ Madagascar. Il-Ftehimiet ta’ Sħubija dwar is-Sajd Sostenibbli jgħinu għall-promozzjoni tal-objettivi tal-PKS fil-livell internazzjonali u jiżguraw li l-attivitajiet tas-sajd tal-flotta tal-UE ’l barra mill-ilmijiet tal-Unjoni jissejsu fuq l-istess prinċipji u l-istess standards li japplikaw skont id-dritt tal-Unjoni. Barra minn hekk, il-Ftehimiet ta’ Sħubija dwar is-Sajd Sostenibbli jrawmu l-kooperazzjoni xjentifika bejn l-UE u s-sħab tagħha, jippromwovu t-trasparenza u s-sostenibbiltà sabiex ir-riżorsi tas-sajd jiġu ġestiti aħjar u jinkoraġġixxu l-governanza billi jappoġġaw il-monitoraġġ, il-kontroll u s-sorveljanza tal-attivitajiet tal-flotot nazzjonali u barranin u billi jipprovdu l-fondi biex jiġi miġġieled is-sajd illegali, mhux irrappurtat u mhux irregolat (is-sajd IUU) u biex jingħata kontribut għall-iżvilupp sostenibbli tal-industrija lokali tas-sajd. Il-ftehimiet ta’ Sħubija dwar is-Sajd Sostenibbli jsaħħu l-pożizzjoni tal-UE fl-organizzazzjonijiet internazzjonali u reġjonali tas-sajd — fil-każ ta’ Mauritius, il-Kummissjoni għat-Tonn tal-Oċean Indjan (IOTC)
                  7
               .
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Protokoll ġdid ma’ Mauritius huwa konformi mal-azzjoni esterna tal-UE fil-pajjiżi Afrikani, tal-Karibew u tal-Paċifiku (il-pajjiżi AKP) u, b’mod partikolari, mal-objettivi tal-Unjoni f’dak li għandu x’jaqsam mal-ħarsien tal-prinċipji demokratiċi u tad-drittijiet tal-bniedem. Hija wkoll konformi mal-Ftehim interim ta’ Sħubija Ekonomika (FSE) li qed jiġi applikat minn Mauritius, mis-Seychelles, miż-Żimbabwe, minn Madagascar u minn Comoros, u li l-ambitu tiegħu qed jiġi estiż għal kwistjonijiet oħra relatati mal-kummerċ bħall-kummerċ u l-iżvilupp sostenibbli.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għad-deċiżjoni jipprovdiha l-Artikolu 218 tat-Trattat dwar il-Funzjonament tal-Unjoni Ewropea (it-TFUE), li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi u li jinsab fit-Titolu V, (il-ftehimiet internazzjonali), tal-Ħames Parti (l-azzjoni esterna tal-Unjoni) ta’ dak it-Trattat.
               
            
            
               •Is-sussidjarjetà (għall-kompetenza mhux esklużiva)
            
            
               
                  Mhux applikabbli (kompetenza esklużiva).
               
            
            
               •Proporzjonalità
            
            
               
                  Id-deċiżjoni hija proporzjonali mal-objettiv.
               
            
            
               •Għażla tal-istrument
            
         
         
            
               
                  L-istrument huwa previst fl-Artikolu 218(3) u (4) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Fl-2021, il-Kummissjoni wettqet evalwazzjoni ex post tal-Protokoll attwali u evalwazzjoni ex ante tat-tiġdid possibbli tiegħu. Il-konklużjonijiet tagħha huma mogħtija b’mod separat f’dokument ta’ ħidma tal-persunal.
               
               
                  Mill-evalwazzjoni ħareġ li s-setturi tas-sajd tal-UE huma bla dubju interessati fil-possibbiltà tas-sajd f’Mauritius u li t-tiġdid tal-Protokoll huwa fl-interess taż-żewġ Partijiet. Barra minn hekk, it-tiġdid se jgħin biex jissaħħu l-monitoraġġ, il-kontroll u s-sorveljanza u se jikkontribwixxi għat-titjib tal-governanza tal-attivitajiet tas-sajd fir-reġjun.
               
               
                  Għall-UE, huwa importanti li jinżamm strument li jippermetti kooperazzjoni settorjali b’saħħitha ma’ attur strateġiku fil-livell sottoreġjonali, u b’mod aktar ġenerali, li tissaħħaħ ir-relazzjoni ma’ Mauritius. Dan se jgħin ukoll lill-UE tibni alleanzi fil-qafas tal-IOTC. Għall-flotta tal-UE, inkluż ir-reġjuni ultraperiferiċi tagħha fl-Oċean Indjan, dan ifisser li jinżamm l-aċċess għal żona importanti tas-sajd taħt il-ġurisdizzjoni ta’ Mauritius għall-użu ta’ strateġiji ta’ qbid f’qafas legali internazzjonali pluriennali. Barra minn hekk, l-importanza ta’ Mauritius f’termini tal-ipproċessar tat-tonn maqbud fl-Oċean Indjan u l-esportazzjonijiet ta’ prodotti tat-tonn lejn l-UE tikkontribwixxi għar-rilevanza tal-protokoll il-ġdid previst, kemm għall-industrija tas-sajd tal-UE kif ukoll għall-pajjiż sieħeb. Għall-awtoritajiet ta’ Mauritius, l-għan hu li jinżammu r-relazzjonijiet mal-UE, parzjalment biex tissaħħaħ il-governanza tal-oċeani kif ukoll biex jibbenefikaw mill-appoġġ settorjali speċifiku li jipprevedi opportunitajiet ta’ finanzjament pluriennali.
               
            
            
               •Konsultazzjonijiet mal-partijiet ikkonċernati
            
            
               
                  Matul l-evalwazzjoni tagħha, il-Kummissjoni kkonsultat lill-Istati Membri, lir-rappreżentanti tal-industrija, lill-organizzazzjonijiet internazzjonali tas-soċjetà ċivili u lill-amministrazzjoni tas-sajd u lis-soċjetà ċivili fi’ Mauritius. Saru wkoll konsultazzjonijiet fil-qafas tal-laqgħat tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Id-direttivi ta’ negozjati (proposti bħala anness tad-deċiżjoni) jirrakkomandaw l-inklużjoni ta’ klawżola dwar il-konsegwenzi tal-ksur tad-drittijiet tal-bniedem u tal-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               L-implikazzjonijiet baġitarji ta’ protokoll ġdid jinkludu l-ħlas ta’ kontribuzzjoni finanzjarja lil Mauritius. L-allokazzjonijiet baġitarji f’termini ta’ approprjazzjonijiet ta’ impenn u ta’ pagament ikollhom jiġu inklużi kull sena fil-linja baġitarja għall-Ftehimiet ta’ Sħubija dwar is-Sajd Sostenibbli (08 05 01) u jkunu kompatibbli mal-ipprogrammar finanzjarju tal-qafas finanzjarju pluriennali (QFP) 2022–2027. L-ammonti għall-impenji u għall-pagamenti huma stabbiliti fil-proċedura baġitarja annwali, inkluż il-linja ta’ riżerva għall-protokolli li jkun għad iridu jidħlu fis-seħħ fil-bidu tas-sena
                  8
               .
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
         
         
            
               
                  In-negozjati mistennija jinbdew fit-tielet trimestru tal-2021.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda:
               
            
            
               ·li l-Kunsill jawtorizza lill-Kummissjoni tiftaħ u tmexxi negozjati għall-konklużjoni ta’ Protokoll ġdid tal-Ftehim ta’ Sħubija dwar is-Sajd Sostenibbli mar-Repubblika ta’ Mauritius;
            
            
               ·li l-Kummissjoni tinħatar bħala n-negozjatur tal-UE f’dan il-kuntest;
            
            
               ·li n-negozjati jsiru f’konsultazzjoni mal-kumitat speċjali, f’konformità mat-TFUE;
            
            
               ·li l-Kunsill japprova d-direttivi ta’ negozjati fl-anness.
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Protokoll ta’ Implimentazzjoni tal-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi jenħtieġ li jinfetħu n-negozjati bil-għan li jiġi konkluż Protokoll ta’ Implimentazzjoni ġdid tal-Ftehim ta’ Sħubija dwar is-Sajd mar-Repubblika ta’ Mauritius
                  9
                ,
            
            
               ADOTTAT DIN ID-DEĊIŻJONI:
            
            
               Artikolu 1
            
            
               Il-Kummissjoni b’dan hija awtorizzata tinnegozja Protokoll ta’ Implimentazzjoni ġdid tal-Ftehim ta’ Sħubija dwar is-Sajd Sostenibbli mal-Gvern tar-Repubblika ta’ Mauritius f’isem l-Unjoni.
            
            
               Artikolu 2
            
            
               Id-direttivi ta’ negozjati huma stabbiliti fl-Anness. 
            
            
         
         
            
               Artikolu 3
            
            
               In-negozjati għandhom jitwettqu b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd.
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 79, 18.3.2014, p. 3.
               
               
                  
                     (2)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
               
               
                  
                     (3)
                  
                        
                  https://www.consilium.europa.eu/uedocs/cms_data/docs/pressdata/en/agricult/129052.pdf
                   
               
               
                  
                     (4)
                  
                        COM/2011/0424 final.
               
               
                  
                     (5)
                  
                        ĠU L 279, 28.10.2017, p. 3.
               
               
                  
                     (6)
                  
                        Parti IV, Titlolu II.
               
               
                  
                     (7)
                  
                        L-IOTC hija l-organizzazzjoni intergovernattiva responsabbli għall-ġestjoni tat-tonn u tal-ispeċijiet li jixbhuh fl-Oċean Indjan. 
                  https://iotc.org/
               
               
                  
                     (8)
                  
                        Il-Kapitolu 40 (il-linja ta’ riżerva 40 02 41) skont il-ftehim interistituzzjonali dwar il-QFP (2013/C 373/01).
               
               
                  
                     (9)
                  
                        ĠU L 79, 18.3.2014, p. 3.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 5.8.2021
            COM(2021) 456 final
            ANNESS 
            tar-
            Rakkomandazzjoni għalDeċiżjoni tal-Kunsill
            li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Protokoll ta’ Implimentazzjoni tal-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius
            {SWD(2021) 221 final} - {SWD(2021) 222 final}
            
               
         
         
            
               ANNESS
            
            
               Direttivi ta’ negozjati
            
            
               –L-objettiv tan-negozjati huwa li jiġi konkluż Protokoll ta’ Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika ta’ Mauritius skont ir-Regolament (UE) Nru 1380/2013 dwar il-Politika Komuni tas-Sajd u l-konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni tat-13 ta’ Lulju 2011 dwar id-Dimensjoni Esterna tal-Politika Komuni tas-Sajd;
            
            
               –Jenħtieġ li l-Protokoll ta’ Implimentazzjoni jiddefinixxi l-qafas ġenerali għall-attivitajiet tas-sajd tal-bastimenti tal-UE fl-ilmijiet ta’ Mauritius u għall-kooperazzjoni tal-UE ma’ Mauritius fil-qasam tas-sajd;
            
            
               –Sabiex jiġi promoss is-sajd sostenibbli u responsabbli filwaqt li jiġu żgurati benefiċċji reċiproċi għall-UE u għal Mauritius, jenħtieġ li l-objettivi tan-negozjati tal-Kummissjoni jkunu bbażati kif ġej:
            
            
               ·jiġu żgurati l-aċċess għall-bastimenti tal-flotta tal-UE għaż-żona tas-sajd ta’ Mauritius, u l-awtorizzazzjonijiet li dawn il-bastimenti jeħtieġu biex jistadu f’dik iż-żona u, b’hekk, l-iżvilupp, fost l-oħrajn, tan-network ta’ Ftehimiet ta’ Sħubija dwar is-Sajd Sostenibbli li l-operaturi tal-UE għandhom għad-dispożizzjoni tagħhom fl-Oċean Indjan;  
            
            
               ·jitqiesu l-aħjar parir xjentifiku disponibbli u l-pjanijiet ta’ ġestjoni rilevanti adottati mill-Organizzazzjonijiet Reġjonali tal-Ġestjoni tas-Sajd (RFMO) sabiex tiġi żgurata s-sostenibbiltà ambjentali tal-attivitajiet tas-sajd u l-promozzjoni tal-governanza tal-oċeani fil-livell internazzjonali. Jenħtieġ li l-attivitajiet tas-sajd ikunu mmirati esklussivament lejn ir-riżorsi disponibbli, filwaqt li titqies il-kapaċità tas-sajd tal-flotta lokali kif ukoll titqies b’mod speċjali n-natura migratorja ferm tal-istokkijiet ikkonċernati;
            
            
               ·jinkiseb sehem xieraq mir-riżorsi tas-sajd li jkun konformi għalkollox mal-interessi tal-flotta tal-UE, fejn ikun hemm flotot barranin oħra interessati f’dawn ir-riżorsi wkoll, u jiġu applikati l-istess kundizzjonijiet tekniċi għall-flotot barranin kollha;
            
            
               ·jiġi żgurat li l-aċċess għas-sajd jissejjes fuq l-attività storika tal-flotta tal-UE fir-reġjun u fuq dik li mistennija jkollha fil-ġejjieni, fid-dawl tal-aħjar valutazzjonijiet xjentifiċi disponibbli u l-aktar aġġornati u tal-interessi tar-reġjuni ultraperiferiċi tal-UE;
            
            
               ·jitwaqqaf djalogu biex tissaħħaħ il-politika settorjali bil-ħsieb li tiġi mħeġġa l-implimentazzjoni ta’ politika tas-sajd responsabbli, f’rabta mal-objettivi tal-iżvilupp ta’ Mauritius, partikolarment fir-rigward tal-governanza tas-sajd, tal-ġlieda kontra s-sajd illegali, mhux irrappurtat u mhux irregolat, tal-kontroll, il-monitoraġġ u s-sorveljanza tal-attivitajiet tas-sajd u tal-għoti tal-pariri xjentifiċi. u tiġi promossa l-attività ekonomika;
            
            
               ·tiddaħħal klawżola dwar il-konsegwenzi f’każ li jinkisru d-drittijiet tal-bniedem u l-prinċipji demokratiċi.
            
            
               ·jiġi żgurat li l-protokoll se jikkontribwixxi għall-promozzjoni tat-tkabbir sostenibbli u ta’ xogħol deċenti b’rabta mal-attivitajiet tas-sajd, filwaqt li jitqiesu l-Konvenzjonijiet rilevanti tal-Organizzazzjoni Internazzjonali tax-Xogħol (ILO); 
            
            
               ·tiddaħħal klawżola dwar in-nondiskriminazzjoni bejn il-flotot, u dwar it-trasparenza.
            
            
               –B’mod partikolari, jenħtieġ li l-protokoll jistabbilixxi dawn li ġejjin:
            
            
               ·l-opportunitajiet tas-sajd li l-bastimenti tal-UE se jingħataw;
            
            
               ·il-kumpens finanzjarju u l-kundizzjonijiet biex dan jitħallas; 
            
            
               ·il-mekkaniżmi għall-implimentazzjoni tal-appoġġ settorjali.